作者：葛长庚
词牌/韵律：永遇乐

paragraphs: 懒散家风，清虚活计，与君说破。
淡酒三杯，浓茶一碗，静处乾坤大。
倚藤临水，步屧登山，白日只随缘过。
自归来，曲肱隐几，但祗恁和衣卧。
柴扉草户，包巾纸袄，未必有人似我。
我醉还歌，我歌且舞，一恁憨痴好。
绿水青山，清风明月，自有人间仙岛。
且偎随、补破遮寒，烧榾柮火。